Na temelju čl. 16. točke 2. Statuta Javne vatrogasne postrojbe grada Šibenika (KLASA: 012-03/16-01/01, URBROJ: 2182/01-7-1-03-16-1 od 22. prosinca 2016. godine), Upravno vijeće Javne vatrogasne postrojbe grada Šibenika, na sjednici održanoj dana 26. studenoga 2019. godine, donijelo je

**PRAVILNIK**

**o specifičnim vrijednostima i pravilima za prevenciju korupcije, ponašanjima vezanim za primanje darova, upravljanje sredstvima, povjerljivošću i nepristranošću te razdvajanju privatnih i poslovnih interesa**

**1. Uvodne odredbe**

**Članak 1.**

Svrha ovog Pravilnika je prihvaćanje i stvaranje primjerenog ozračja i radne klime u Javnoj vatrogasnoj postrojbi grada Šibenika (u daljnjem tekstu: Postrojba), kako bi njegove odredbe postale ustaljeno ponašanje svih radnika u suglasju s etičkim, moralnim i profesionalnim normama te općeprihvaćenim civilizacijskim vrijednostima.

Pridržavanjem etičkih vrijednosti stvara se primjereno i odgovorno ponašanje koje doprinosi očuvanju reda, poslovnog ugleda i boljitka Postrojbe.

**Članak 2.**

Ovim Pravilnikom donose se pravila poslovnog ponašanja u svezi s radom i odnosom prema Postrojbi, izvršenju radnih obveza i očuvanju i razvoju osobnosti.

Pravilnik sadrži norme ponašanja te moralne vrijednosti koje moraju poštivati svi radnici bez obzira na svoju poziciju u Postrojbi.

Da bi Postrojba poslovala etično, ekonomično, transparentno i uspješno, neophodno je imati zajedničke vrijednosti koje njeguju, poštuju i imaju svi radnici, a posebno profesionalnost, motiviranost, znanje, timski rad i druge vrijednosti.

**2. Ugled Postrojbe u javnosti**

**Članak 3.**

Sliku Postrojbe koja se odražava u javnosti određuje ponašanje svakog radnika.

Jedan čin neprikladnog ponašanja može značajno utjecati na ugled Postrojbe u društvu.

Svi radnici koji kontaktiraju s građanima, javnim tijelima, poslovnim partnerima, ali i s predstavnicima sredstava javnog priopćavanja moraju svojim nastupom čuvati ugled Postrojbe te uvijek dati točnu, pravodobnu i službenu informaciju, a u svrhu transparentnosti poslovanja i održavanja ugleda Postrojbe u društvu.

Osoba ovlaštena javno istupati, ali i davati priopćenja za javnost u ime Postrojbe je zapovjednik Javne vatrogasne postrojbe grada Šibenika (u daljnjem tekstu: Zapovjednik), a prilikom njegove odsutnosti zamjenik zapovjednika te osobe koje Zapovjednik ili zamjenik zapovjednika ovlaste.

Osoba ovlaštena javno istupati vezano uz vatrogasne intervencije jest voditelj vatrogasne intervencije u domeni intervencije koju vodi.

**Članak 4.**

Radnici su svojim pozitivnim primjerom dužni poticati etičnost u ponašanju svih radnika Postrojbe, a u odnosima prema podređenima njegovati timski rad te se educirati u skladu sa zahtjevima radnog mjesta, a sve radi ostvarivanja dobrih rezultata u poslovanju i djelovanju Postrojbe.

**Članak 5.**

Radnici su dužni prilikom obavljanja posla poštovati zakonske i druge propise koji su temelj za kvalitetno obavljanje poslova određenog radnog mjesta.

U situacijama gdje se pokaže da propisi iz zakona ili drugi propisi doneseni na temelju zakona radnicima nisu jasni, treba postupati na način da se zatraži savjet, odnosno tumačenje propisa od nadležnog tijela.

**3. Primanje, odnosno davanje darova ili poklona, odnosno usluga**

**Članak 6.**

Mito je svaka nepripadajuća nagrada, dar ili druga imovinska ili neimovinska korist, bez obzira na vrijednost.

Poklon ili dar predstavlja vrijednost kojom darovatelj nastoji utjecati na radnika ili na odgovornu osobu i na određeni način dobiti njezinu naklonost, tj. kod nje izazvati spremnost na kršenja načela za obavljanje poslova radnog mjesta ili dužnosti.

Mito i korupcija su strogo zabranjeni.

Nikada se ne smije ponuditi, dati ili prihvatiti, izravno ili neizravno, bilo kakvu neovlaštenu novčanu ili drugu korist, uslugu ili obećanje, a u svrhu dobivanja, održavanja, upravljanja ili osiguranja bilo kakve protupravne koristi.

Ne smiju se primati nikakve povlastice, usluge, darovi ili pokloni, drugi oblici plaćanja kao poticaj da se provede neka službena radnja ili odluka u svojstvu zaposlenika ili da se utječe na neku službenu radnju ili odluku vezanu za poslovanje Postrojbe.

Radnicima se smiju davati samo uobičajeni znakovi pažnje kao što je kalendar, rokovnik, kemijska olovka i sl.

Odredba iz prethodnog stavka ne odnosi se na materijalna prava radnika koja im pripadaju sukladno odredbama zakona, kolektivnog ugovora ili drugih akata Postrojbe koji su u suglasnosti sa zakonom i/ili kolektivnim ugovorom.

Dar, ako se daje, treba biti izabran tako da kod primatelja ne stvori dojam nemoralnosti ili nekorektnosti.

Primanje ili davanje darova ili poklona vrijednosti veće od 500,00 (petsto) kuna nije dopušteno.

**4. Briga o sigurnosti na radu, zaštiti zdravlja i okoliša**

**Članak 7.**

Zadaća je svih radnika Postrojbe, u okviru njihovih ovlasti i odgovornosti, stalno primjenjivati mjere zaštite na radu, štiteći tako sebe i druge.

Briga o vlastitom zdravlju i održavanje psihofizičke kondicije također je obveza svakog radnika.

Radnici su dužni voditi brigu o zaštiti okoliša, urednosti, smanjenju, reciklaži i odlaganju otpada koji nastaje u zgradi Postrojbe, po prihvaćenim normama.

**5. Odnos prema obvezama i suradnicima**

**Članak 8.**

Radnici su dužni na vrijeme ispunjavati obveze i zadatke predviđene Pravilnikom o unutarnjoj organizaciji i sistematizaciji radnih mjesta u Javnoj vatrogasnoj postrojbi grada Šibenika i u svom ponašanju primjenjivati načela i odredbe propisane ovim Pravilnikom te snositi odgovornost za vlastite postupke, kao i za prikrivanje i toleriranje neprihvatljivog ponašanja drugih.

Stabilnost u ponašanju, tolerantnost i fleksibilnost poželjne su osobine koje radnici moraju stalno razvijati te voditi brigu o svom primjerenom osobnom izgledu i odijevanju.

Radnici koji obavljaju operativne poslove moraju biti odjeveni sukladno posebnim propisima iz područja vatrogastva.

**6. Neprihvatljivi oblici ponašanja u radnoj sredini**

**Članak 9.**

Strogo je zabranjena uporaba imovine ili sredstava Postrojbe za bilo kakvu protuzakonitu ili nepropisanu svrhu.

Strogo je zabranjeno i svako otuđivanje, pronevjera, oštećenje ili uništenje imovine Postrojbe nepravilnim rukovanjem i nemarnim odnosom prema radu, kao i neovlašteno korištenje.

Od svih radnika se očekuje da, na radu ili u vezi s radom, izbjegavaju uzrokovanje štete Postrojbi i trećima, bespotrebne troškove ili druge gubitke.

Zabranjeno je besplatno korištenje usluga, materijala ili zgrade Postrojbe u privatne svrhe.

Prema suradnicima i svim osobama u radnim prostorima radnici se moraju ponašati civilizirano i pristojno.

**7. Objavljivanje podataka**

**Članak 10.**

Niti jedan radnik Postrojbe ne smije koristiti, objavljivati ili otkriti podatke i informacije koji imaju iznimnu važnost za Postrojbu ili su zakonom utvrđeni kao povjerljivi dokumenti ili imaju oznaku tajnosti.

Radnik koji nije ovlašten, ne smije koristiti, objavljivati ili otkriti podatke koje sazna pri obavljanju poslova.

Radnik Postrojbe ne smije neovlašteno objavljivati, odnosno dijeliti medijske zapise prilikom izvođenja vatrogasnih vježbi.

Radnik Postrojbe ne smije neovlašteno stvarati i objavljivati, odnosno dijeliti medijske zapise vatrogasnih intervencija.

Informacije ili materijale, koji općenito nisu dostupni javnosti, a koje radnik dobije tijekom rada u Postrojbi, ne smije koristiti u svrhu promocije privatnog interesa ili privatnog interesa drugih osoba ili subjekata.

**8. Korištenje računalne opreme i interneta**

**Članak 11.**

Računalni sustav i računalna oprema Postrojbe namijenjeni su samo potrebama Postrojbe i ne smiju se upotrebljavati za protuzakonite radnje i radnje koje se ne tiču poslovanja Postrojbe.

Radnici Postrojbe ne smiju, tijekom radnog vremena i korištenja računala postrojbe pretraživati niti pohranjivati protuzakonite ili neprimjerene sadržaje.

Radnici Postrojbe ne smiju iznositi iz Postrojbe, prodavati, prenositi ili na drugi način učiniti dostupnim neovlaštenoj osobi dokumentaciju koja je pohranjena u računalnom sustavu Postrojbe.

Osobe koje održavaju informatičku opremu Postrojbe, obavljat će poslove održavanja u prisutnosti radnika Postrojbe.

**9. Nepristranost obavljanja poslova i sukob interesa**

**Članak 12.**

Radnici ne smiju sudjelovati u aktivnostima koje mogu štetiti položaju, interesu, ugledu i dobrobiti Postrojbe, kao i u svim situacijama u kojima je osobni interes u sukobu s poslovnim.

**Članak 13.**

Radnici smiju podučavati, držati govore, pohađati seminare i baviti se drugim sličnim aktivnostima ukoliko ih ovakve aktivnosti ne ometaju prilikom ostvarivanja pozitivnog učinka u obavljanju zadataka koji su im povjereni.

**Članak 14.**

Radnici ne smiju imati nikakav interes kod dobavljača ili kupaca.

**10. Korištenje službenih mobilnih uređaja**

**Članak 15.**

Postrojba je dužna jednom godišnje Zapovjedniku i zamjeniku zapovjednika osigurati sredstva za nabavu mobilnog uređaja kao sredstva nužnog za rad.

Postrojba je dužna, radi olakšavanja rada i poslovne komunikacije, radnicima kojima su dodijeljene službene SIM kartice za privatne mobilne uređaje osigurati besplatnu mobilnu uslugu unutar VPN-a sukladno sklopljenom ugovoru s odabranim izvršiteljem usluge.

Sve usluge koje nisu obuhvaćene ugovorenim poslovnim paketom, osobe iz stavka 2. ovog članka plaćaju samostalno, izuzev Zapovjednika.

**11. Odgovornosti i sankcije**

**Članak 16.**

Ponašanje u skladu s načelima iznesenim u ovom Pravilniku, osobna je i profesionalna odgovornost svakog pojedinca zaposlenog u Postrojbi.

Kršenje odredbi ovog Pravilnika povlači odgovornost na utvrđivanje koje se primjenjuju odredbe Pravilnika o radu Javne vatrogasne postrojbe grada Šibenika, poglavlja XIII.

Ovaj Pravilnik je zasnovan na načelu osobne odgovornosti radnika Postrojbe u smislu poslova koje obavljaju te imovine i sredstava povjerenih na korištenje radi izvršenja radnih zadataka.

**12. Prijava ponašanja protivna odredbama Pravilnika**

**Članak 17.**

Ako radnik sazna za postupke suprotne pravilima iznesenim u ovom Pravilniku, dužan ih je prijaviti Zapovjedniku.

Ukoliko se prijava odnosi na postupke suprotne pravilima iznesenim u ovom Pravilniku, a počinio ih je Zapovjednik, radnik je dužan prijavu podnijeti zamjeniku zapovjednika.

**13. Završne odredbe**

**Članak 18.**

Pravilnik se može mijenjati i dopunjavati na jednak način i prema jednakom postupku u skladu s kojim je donesen.

**Članak 19.**

Ovaj Pravilnik stupa na snagu i primjenjuje se osmog dana od dana njegove objave na oglasnoj ploči Postrojbe.

KLASA: 011-02/19-02/05

URBROJ: 2182/01-7-1-03-19-1

U Šibeniku, 26. studenoga 2019.

**JAVNA VATROGASNA POSTROJBA**

**GRADA ŠIBENIKA**

**UPRAVNO VIJEĆE**

**PREDSJEDNIK**

**Tomislav Banovac**

Ovaj Pravilnik objavljen je na oglasnoj ploči Javne vatrogasne postrojbe grada Šibenika dana 26. studenoga 2019. godine i stupio je na snagu 04. prosinca 2019. godine.

**JAVNA VATROGASNA POSTROJBA**

**GRADA ŠIBENIKA**

**UPRAVNO VIJEĆE**

**PREDSJEDNIK**

**Tomislav Banovac**